I Island har man gjort det - med succes - længe. Nu ulmer det også i Nordjylland. En ny kommune åbner således, for at du kun skal arbejde fire dage - og have fri tre. - Jeg håber, vi kan tilbyde den fleksibilitet fremover. Det vil være fint. Så klar i mælet er Frederikshavns borgmester, Birgit S. Hansen (S) således overfor kanalfrederikshavn.dk . Tidligere har TV2 Nord fortalt, hvordan der i Aalborg er startet en et-årig forsøgsordning med  en fire-dages arbejdsuge på en række arbejdspladser inden for forvaltnings-, daginstitutions- og ældreområdet. Hos Birgit S. Hansens partifæller i nabokommunen Hjørring er man også klar på at se nærmere på en kortere arbejdsuge. Borgmesteren i Frederikshavn giver flere grunde til, det er en god idé med fire dage om ugen på job: - Både ud fra en rekrutterings mæssig vinkel, men også ud fra et klimaperspektiv. Vi skal følge med tiden og omstille os, såfremt det er muligt, og vi skal tilstræbe at være en attraktiv arbejdsplads, siger Birgit S. Hansen. Beslutningen bliver dog ikke taget i byrådet, understreger hun overfor Kanal Frederikshavn. Først skal det godkendes og indstilles af kommunens medarbejdere og ledere - de såkaldte MED-systemer: - Og så kommer vi til politisk at bakke op, siger Birgit S. Hansen.

Referat:
Tendens breder sig hastigt.